
Tésztahíd szerkezetek mechanikai és szilárdságtani vizsgálata

Tanulmányunk célja az volt, hogy segítse a felkészülésünket a 2013-ban megrendezésre kerülő, RECCS Tésztahíd Építő Világbajnokságra. Különböző mechanikai és szilárdságtani kísérletek sorozatai alapján a kapott eredmények szórásának segítségével megkerestük azt a konstrukciót, mely a lehető legjobban megközelíti az elméleti számításokon alapuló értékeket.
Kutatásunkban megkerestük a legjobb alapanyag, kötőanyag és szerkezeti kialakítás kombinációját.Megvizsgáltuk az anyag és ragasztó kapcsolatát, megkerestük egyes konstrukciók előnyeit, illetve hátrányait.
Dolgozatunkban elvégzett több mint 1700 vizsgálat viszonylag pontos jellemzést adott az egyes tészta elemek tulajdonságairól, szilárdságtani jellemzőiről (úgymint nyomó-, húzószilárdság).
A szerkezeti elemek megfelelő kapcsolatához a Henkel Magyarország Kft által forgalmazott Loctite epoxi- és pillanatragasztóit vizsgáltuk különböző szempontok alapján. Az elvégzett kísérletek megmutatták a típusok közötti különbségeket, melyek segítettek a megfelelő ragasztók kiválasztásában.
Tanulmányunkban összesen nyolc szerkezetet építettünk, melyek mindegyike eltérő kialakítással készült. Ezekkel a modellekkel szerettük volna szemlélteti az elméletben és a gyakorlatban kapott eredmények különbségeit. A világbajnokságon és a házi versenyeken szerzett tapasztalatok ugyanis azt bizonyították, hogy a mechanikai és véges elem modellező programok számításaihoz képest a gyakorlati adatok akár 40%-kal rosszabbak lehetnek.
Ezeket a kutatási eredményeket és a bajnokságokon szerzett tapasztalatokat felhasználva sikeresebben szerepelhetünk későbbi versenyeinken.



